同諸公送李雲南伐蠻
作者：儲光羲
朝代：唐

paragraphs: 昆明濱滇池，蠢爾敢逆常。
天星耀鈇鑕，弔彼西南方。
冢宰統元戎，太守齒軍行。
囊括千萬里，矢謨在廟堂。
耀耀金虎符，一息到炎荒。
蒐兵自交趾，茇舍出瀘陽。
羣山高嶄巖，凌越如鳥翔。
封豕驟跧伏，巨象遙披攘。
迴溪深天淵，揭厲踰舟梁。
玄武掃孤蜮，蛟龍除方良。
雷霆隨神兵，硼磕動穹蒼。
斬伐若草木，繫縲同犬羊。
餘醜隱弭河，啁啾亂行藏。
君子惡薄險，王師恥重傷。
廣車設罝梁，太白收光芒。
邊吏靜縣道，新書行紀綱。
劒關掉鞅歸，武弁朝建章。
龍樓加命服，獬豸擁秋霜。
邦人頌靈旗，側聽何洋洋。
京觀在七德，休哉我神皇。